Geldwag tydens rooftog in kop geskietArgieffoto ŉ Veiligheidsbeampte is oor die naweek tydens ŉ wilde skietery buite Durban in die kop geskiet. Nick Dollman, woordvoerder van Netcare 911, het Maandag gesê die voorval het Saterdag omstreeks 13:00 in Mandelaweg in KwaMashu plaasgevind. “Volgens inligting vanaf die toneel het ŉ groot groep swaar gewapende mans op veiligheidbeamptes losgebrand terwyl hulle besig was om geld van hul gepantserde voertuig na ŉ winkelsentrum te dra,” het Dollman gesê. Netcare 911 is na die toneel ontbied nadat die 28-jarige veiligheidswag in die kop geskiet is. “Die man is in ŉ kritieke toestand aangetref. Hy is behandel, op ŉ ventilator geplaas en op die toneel gestabiliseer, waarna hy na ŉ nabygeleë hospitaal geneem is vir verdere behandeling.” Die polisie was op die toneel en ondersoek die voorval.